钦定古今图书集成/明伦汇编/交谊典/第020卷 > 礼记 > 《学会约》冯从吾
## 钦定古今图书集成/明伦汇编/交谊典/第020卷 > 礼记 > 《学会约》冯从吾

“一会期每月三会，初一、十一、廿一以中午为期，不设
酒醴，不用柬邀，大家初会相拜，止于会中行之，不必
各各登门，以滋劳扰。若别有请益，不在此例。一会
期讲论，毋及朝廷利害，边报差除，毋及官长贤否，政
事得失，毋及各人家门私事，与众人所作过失，及词
讼请托等事，亵狎戏谑等语。”其言当以纲常伦理为
主，其书当以《四书》《五经》《性理》《通鉴》《小学》《近思录》为主。
其相与当以“崇真尚简”为主。务戒空谭，敦实行，以共
任斯道，无令乡之先达如横渠、经野诸先生专美于
前可也。一会中一切交际，俱当谢绝。此正“崇真尚
简”处，彼此各宜体亮。若中有至亲旧友，不因学会相
与者，随便一彼此讲论，务要平心易气，虚己下人。
即有不合，亦当再加详玩，不可自以为是，过于激辨。
昔张横渠先生一夕与二程论《易》，次日语人曰：“此见
二程深明《易》道，吾所弗及，汝辈可师之。”程伊川先生
见横渠《订顽》，曰：“是起争端，改为《西铭》。”且曰：“某兄弟无
此笔力。”又曰：“自孟子后，未见此书。”观此足见二子舍
己从人，取人为善，邹、鲁真传，正在于此。一坐久兴
到，愿歌诗者歌诗数首，以畅涤襟怀。一、学之不讲，
孔子且忧，况于学者？今吾辈讲学于此，非徒教人，乃
所以自求其益耳。故邹东郭先生有云：“学之不讲，圣
门所忧。”所谓讲者，非其资口耳，所以讲修德之方法
也。下文所指，“闻义而徙，不善而改”，便是讲学以修德，
实下手处。而吕泾野先生亦云：“学不讲不明，非是自
矜，将验己之是非。”又云：“道学之名，亦不消畏避人知，
方是真做。才有避人知的心，便与好名的心相近。”此
皆前辈折肱之言，吾辈不可不潜心体验者也。一、
古今理学名儒标宗立旨，不翅详矣。阳明先生揭以
致良知一言，真大有功于圣学，不可轻议。若夫著实
用功，各求所以致之之道，则在吾辈大家勉之耳。
一人非圣贤孰能无过？故颜子好学不过不迁怒，不
贰过而止耳，无他奇术秘诀也。今吾辈发愤为学，断
当自改过始。今愿与吾辈约，“以后会中朋友偶有过
失，即彼此于静所尽言相告，令其改图。不惟不可背
后讲说，即今公会中亦不可对众言之，令人”有所不
便。“交砥互砺，日迈月征”，即此便是学颜子之学。